મિડ-ડે કપની સાતમી સીઝનના બીજા લીગ રાઉન્ડની શરૂઆતમાં તેમ જ ગઈ કાલના સાતમા દિવસે ચૅમ્પિયન અને મજબૂત ટીમોએ પોતાનું ફૉર્મ જાળવી રાખતાં અપેક્ષા પ્રમાણે જ હાર-જીત જોવા મળી હતી. ગઈ કાલના દિવસે કુલ ૯ બૅટ્સમેનો ખાતું ખોલાવ્યા વિના આઉટ થતાં તેઓ પોતાની ટીમ માટે ભારરૂપ બૅટ્સમૅન સાબિત થયા હતા. જંગી સ્કોર ખડકીને અગાઉથી જ જીત નક્કી કરવામાં માહેર ચૅમ્પિયન ચરોતર રૂખીએ રાબેતા મુજબ પ્રદર્શન કરીને લીગ મૅચના પ્રથમ રાઉન્ડમાં સુપરઓવરથી વિજય મેળવનારી નવગામ વીસા નાગરિકને હાર આપી હતી. કચ્છ-વાગડ લેઉવા પટેલે છેલ્લી હારમાંથી શીખ લઈને પ્રદર્શનમાં કોઈ સુધારો ન કરતાં પરજિયા સોની સામે હારનો સામનો કરવો પડ્યો હતો. જ્યારે આહીરે ચાલુ વર્ષના મિડ-ડે કપનો સૌથી લોએસ્ટ સ્કોર નોંધાવીને ચૅમ્પિયન વાગડ વીસા ઓસવાળ જૈન સામે નામોશીભરી હાર જોવી પડી હતી. બ્રહ્મક્ષત્રિયની ટીમે આ વખતે પોતાના પર્ફોર્મન્સને પાવરફુલ બનાવીને પ્રજાપતિ કુંભાર સામે શાનદાર વિજય મેળવ્યો હતો.